Document ID: 32008D0883

KOMMISSIONENS BESLUTNING
af 21. november 2008
om ændring af bilag II til Rådets beslutning 79/542/EØF for så vidt angår regionalisering for Brasiliens vedkommende i listen over tredjelande og dele deraf, hvorfra det er tilladt at importere visse typer fersk kød til Fællesskabet
(meddelt under nummer K(2008) 6977)
(EØS-relevant tekst)
(2008/883/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, indledningen, artikel 8, nr. 1), første afsnit, og artikel 8, nr. 4), og
ud fra følgende betragtninger:
(1)
Ved Rådets beslutning 79/542/EØF af 21. december 1976 om en liste over tredjelande og dele af tredjelande og om dyre- og folkesundhedsbetingelser og udstedelse af veterinærcertifikat ved import til EF af levende dyr og fersk kød (2) er der fastsat sundheds- og hygiejnebetingelser for import til Fællesskabet af levende dyr undtagen dyr af hestefamilien og for import af fersk kød af sådanne dyr, herunder dyr af hestefamilien, undtagen tilberedt kød.
(2)
I henhold til beslutning 79/542/EØF er import af fersk kød til konsum kun tilladt, hvis kødet kommer fra et område i et tredjeland eller en del deraf, som er opført på listen i del 1 i bilag II til nævnte beslutning, og hvis det ferske kød opfylder de krav, der er fastsat i det relevante veterinærcertifikat for det pågældende kød, jf. standardcertifikaterne i nævnte bilags del 2, idet der tages hensyn til eventuelle krav om særlige betingelser eller supplerende garantier for kødet.
(3)
Importkravene til kød fra tredjelande afhænger i høj grad af den/det eksporterende tredjelands/regions dyresundhedsstatus. Hvis en region er fri for mund- og klovesyge uden vaccination, er det tilladt at importere ikke-udbenet fersk kød, men hvis regionen er fri for mund- og klovesyge med vaccination, så kan udelukkende udbenet og modnet oksekød importeres til Fællesskabet. Verdensorganisationen for Dyresundhed (OIE) fastslår OIE-medlemslandenes status med hensyn til mund- og klovesyge, og ved Kommissionens inspektioner efterprøves tredjelandes dyresundhedsstatus og deres evne til at opfylde Fællesskabets krav.
(4)
I juli 2008 gav OIE på ny den brasilianske stat Mato Grosso do Sul status som fri for mund- og klovesyge med vaccination.
(5)
I lyset af Mato Grosso do Suls status som fri for mund- og klovesyge og på baggrund af resultaterne af de inspektioner, Kommissionen har gennemført i Brasilien, bør denne stat igen opføres på listen over områder, hvorfra import til Fællesskabet af fersk udbenet og modnet oksekød er tilladt på de ensartede vilkår, der gælder for de øvrige brasilianske stater, der har status som fri for mund- og klovesyge med vaccination, og hvorfra det i dag er tilladt at importere de pågældende produkter til Fællesskabet.
(6)
Visse dele af de brasilianske stater Mato Grosso og Minas Gerais er for øjeblikket ikke opført i del 1 i bilag II til beslutning 79/542/EØF på listen over områder, hvorfra import til Fællesskabet af fersk udbenet og modnet oksekød er tilladt. De stater er imidlertid i deres helhed anerkendt af OIE som fri for mund- og klovesyge med vaccination. Dertil kommer, at resultaterne af Kommissionens inspektioner i Brasilien har givet tilstrækkelige garantier vedrørende den eksisterende dyresundhedskontrol i staterne Mato Grosso og Minas Gerais i deres helhed, navnlig når der tages hensyn til systemet med specifikt godkendte bedrifter. På basis af OIE-anerkendelsen og de nævnte garantier bør staterne Mato Grosso og Minas Gerais i deres helhed optages på listen over områder, hvorfra import til Fællesskabet af fersk udbenet og modnet oksekød er tilladt.
(7)
Staten Mato Grosso do Sul og alle dele af staterne Minas Gerais og Mato Grosso vil få tilladelse til at eksportere fersk udbenet og modnet oksekød ifølge de ensartede betingelser, der gælder for de brasilianske stater, der er fri for mund- og klovesyge med vaccination, og hvorfra denne import til Fællesskabet for øjeblikket er tilladt.
(8)
Beslutning 79/542/EØF bør derfor ændres i overensstemmelse hermed.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Del 1 i bilag II til beslutning 79/542/EØF erstattes af teksten i bilaget til nærværende beslutning.
Artikel 2
Sendinger af fersk udbenet og modnet oksekød fra området med kode BR-1, jf. Kommissionens beslutning 2008/642/EF (3), hidrørende fra dyr slagtet før den 1. december 2008 kan importeres til Fællesskabet indtil den 14. januar 2009.
Artikel 3
Denne beslutning anvendes fra den 1. december 2008.
Artikel 4
Denne beslutning er rettet til medlemsstaterne.
Udfærdiget i Bruxelles, den 21. november 2008.

Labels: 3
17
18
6